เอ็กซิมแบงก์ปล่อยกู้พาณิชยนาวี
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และนายสุเมธ ตันธุวนิตย์ กรรมการผู้จัดการ บริษัท อาร์ ซี แอล (RCL) ร่วมลงนามในสัญญาสนับสนุนสินเชื่อ ภายใต้โครงการมาตรการทางการเงินเพื่อสนับสนุนการประกอบธุรกิจพาณิชยนาวี วงเงิน 27.44 ล้านเหรียญสหรัฐ เพื่อให้บริษัทนำไปใช้ลงทุนต่อเรือขนส่งตู้คอนเทนเนอร์จำนวน 2 ลำ ขนาด 958 TEU (Twenty Foot Equivalent Unit)
10 ส.ค. 2555

นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) และนายสุเมธ ตันธุวนิตย์ กรรมการผู้จัดการ บริษัท อาร์ ซี แอล (RCL) ร่วมลงนามในสัญญาสนับสนุนสินเชื่อ ภายใต้โครงการมาตรการทางการเงินเพื่อสนับสนุนการประกอบธุรกิจพาณิชยนาวี วงเงิน 27.44 ล้านเหรียญสหรัฐ เพื่อให้บริษัทนำไปใช้ลงทุนต่อเรือขนส่งตู้คอนเทนเนอร์จำนวน 2 ลำ ขนาด 958 TEU (Twenty Foot Equivalent Unit) 
เรือคอนเทนเนอร์ต่อใหม่ทั้งสองลำ จะวิ่งให้บริการขนส่งตู้สินค้าแบบประจำเส้นทางระหว่างภูมิภาคเอเชียเหนือ เอเชียตะวันออกเฉียงเหนือ เอเชียตะวันออกเฉียงใต้ คาบสมุทรเอเชียใต้ ตะวันออกกลาง และออสเตรเลีย มีกำหนดรับมอบเรือในช่วงต้นปี 2556 โดยจะเป็นการช่วยลดอายุกองเรือของบริษัทเพื่อเพิ่มขีดความสามารถในการแข่งขันกับเรือคอนเทนเนอร์ของต่างประเทศ แม้ว่าปัจจุบันธุรกิจเรือขนส่งตู้คอนเทนเนอร์ยังอยู่ในภาวะชะลอตัว และเผชิญกับปัญหาอุปทานส่วนเกิน 
อย่างไรก็ดี จากประสบการณ์ในธุรกิจของบริษัทกว่า 32 ปี และเครือข่ายธุรกิจที่ครอบคลุมเส้นทางการเดินเรือหลัก ประกอบกับการปรับกลยุทธ์ทางธุรกิจ จึงทำให้เรือต่อใหม่ 2 ลำนี้จะมีงานรองรับอย่างต่อเนื่อง
ทั้งนี้ เอ็กซิมแบงก์ได้รับมอบหมายจากกระทรวงการคลังให้เป็นผู้ดำเนินการให้สินเชื่อแก่ผู้ประกอบการไทย สำหรับนำไปใช้ซื้อเรือใหม่หรือเรือเก่าที่มีอายุไม่เกิน 20 ปี และจดทะเบียนเป็นธงไทย ทั้งเงินกู้เป็นสกุลบาทและสกุลเงินเหรียญสหรัฐ เพื่อพัฒนากองเรือพาณิชย์ไทย